Áætlað er að minnsta kosti tíu þúsund manns séu saman komin á Austurvelli í Reykjavík en þar hófst klukkan 17 mótmælafundur . Krafa fundarmanna er ótvíræð : " Að ríkisstjórn Framsóknarflokks og Sjálfstæðisflokks segi af sér . " Það er Jæja - hópurinn sem stendur fyrir boðun mótmælanna og er Illugi Jökulsson aðalræðumaður . Vel viðrar á mótmælendur og heimildir Skessuhorns segja að fjölmörgum fyrirtækjum hafi verið lokað til að starfsmenn gætu tekið þátt . Eins og fram kom í fréttum í dag hyggst Sigmundur Davíð Gunnlaugsson forsætisráðherra ekki axla ábyrgð vegna uppljóstrana gærdagsins um fé hans og eiginkonu hans í skattskjóli í suðrænum löndum . Kveðst hann hvorki hafa íhugað afsögn sína né ríkisstjórnarinnar . Hann hefur þó beðist afsökunar á klaufalegum svörum þegar hann veitti sænskum fréttamanni viðtal í ráðherrabústaðnum 11. mars síðastliðinn , en viðtalið í heild var sýnt í Kastljósi RUV í gær klukkan 18 . Við upphaf þingfundar í dag deildu stjórnarandstæðingar hart á forsætisráðherra vegna uppljóstrana um eignir og skráningu félags á Bresku Jómfrúreyjum . Þingmaður Bjartrar framtíðar sagði forsætisráðherra vera frægasta fjárglæframann heimsbyggðarinnar og setti forseti þingsins ofan í við þingmanninn fyrir að beita slíku orðfæri . Bjarni Benediktsson formaður Sjálfstæðisflokksins er í páskafríi erlendis og tók því ekki þátt í þingstörfum í dag .